<classify> WADAU wa tiba shufaa wameitaka serikali ianzishe huduma hiyo ya kupunguza maumivu kwa wenye maradhi yanayotishia uhai wao kwenye ngazi ya hospitali za mikoa, wilaya na halmashauri kote nchini.Miongoni mwa maradhi yanayoongoza kutishia uhai wa wagonjwa hapa nchini ni saratani, Ukimwi, kisukari, selimundu, magonjwa ya moyo na maradhi ya ini ikiwemo kusinyaa.Mkurugenzi wa Idara ya Afya ya Kanisa la Kiinjili la Kilutheri Tanzania KKKT, Dk Paul Mmbando, alisema huduma ya shufaa siyo tu imepuuzwa bali pia imehusishwa na imani potofu.Mara mgonjwa anapoonekana anapata huduma shufaa, utasikia watu wakisema anakaribia kufa, alisema Dk Mmbando wakati wa kikao kazi cha wadau wa huduma hiyo kilichofanyika kwa siku mbili jijini Arusha hivi karibuni.Kikao kazi hicho kilichoandaliwa na Idara ya Afya ya KKKT ikishirikiana na Wizara ya Afya, Maendeleo ya Jamii, Jinsia, Wazee na Watoto kilishirikisha wafamasia kutoka hospitali za rufaa za mikoa, waratibu wa miradi 24 ya huduma shufaa nchini wakiwemo madaktari, wauguzi na maofisa kutoka wizara mama nchini Tanzania na Uganda.Dk Mmbando alisema umefika wakati kwa serikali ya Tanzania yenye mikoa 28 na halmashauri 184 na vituo vya afya zaidi ya 7,000 kufikiria kujumuisha huduma shufaa kwenye mfumo mzima wa afya ili kutoa ahueni kwa wenye maradhi yanayotishia uhai.Tanzania yenye watu zaidi ya milioni 55 ina vituo 68 vya huduma shufaa, vingi vikimil-ikiwa na hospitali za sekta binafsi hususan za madhehebu ya dini.Dk Fred Sebisubi, Mfamasia Mkuu wa Serikali ya Uganda, alisema nchi hiyo jirani yenye watu zaidi ya milioni 40 ina vituo 96 vya huduma shufaa vinavyohudumia wagonjwa takribani milioni 1.5.Mfamasia kutoka Shirika la Hospice Africa Uganda, Chris Ntege, alisema nchi hiyo pia ina kiwanda cha kubadilisha dawa ya morphine kutoka unga kuwa kimiminika.Mkurugenzi Msaidizi wa Magonjwa Yasiyoambukizwa kutoka Wizara ya Afya nchini Tanzania, Dk Sara Maongezi, alikiri kuwa, pamoja na Sera ya Hudumua Shufaa kutungwa mwaka 2016, utekelezaji wake bado unakabiliwa na changamoto nyingi ikiwemo ya ukosefu bajeti.Hata hivyo, alisema kwa kuwa kuna wagonjwa wapya wa saratani 55,000 kila mwaka na wastani wa kiwango cha maambukizi ya Ukimwi kufikia asilimia 4.5, kuna kila sababu ya huduma hiyo kutolewa kwa bei nafuu kama siyo bure kabisa nchini, alisema.Mfamasia Mkuu wa Serikali ya Tanzania, Daudi Msasi aliwapongeza wajumbe wa kikaokazi hicho kwa michango yao akiahidi kufanyia kazi changamoto walizoainisha zikiwemo za uhaba na kupanda kwa bei ya morphine.Bohari ya Dawa Tanzania ni taasisi pekee yenye kibali cha Mamlaka ya Chakula na Dawa Tanzania cha kuagiza morphine ya unga kutoka nje ya nchi na kuisambaza vituo vitatu vyenye vibali vya kubadilisha dawa hiyo kuwa kimiminika na kuiuzia vituo vya afya vyenye kibali cha kutoa huduma shufaa kwa kati ya Sh 6,000 na Sh 10,000 kwa lita.  <topic>: KITAIFA 